user
Tuliskan cerita fiksyen berdasarkan tajuk berikut; 
Tajuk: Aku dan Dusun


assistant
Tajuk: Aku dan Dusun

Nama aku Zahid bin Dato’ Murad. Aku dilahirkan, membesar, dan menetap di bandaraya Kuala Lumpur. Akulah makhluk yang paling cintakan teknologi. Pantang ada gajet baru keluar di pasaran, akulah orang pertama yang akan memilikinya. Apa yang aku nak, semua aku dapat. Ayah aku hartawan terkemuka Malaysia. Tapi ada saja yang dia tak puas hati dengan aku. Fahmi, drebar baru kami yang umurnya sebaya aku seringkali menjadi kayu ukur. 

	“Cuba tengok budak Fahmi tu. Rajin, sopan-santun. Sejuk hati ayah tengok dia. Kamu sampai bila nak jadi macam ni?”

	Bosan. Muak aku dengar. 

	“Kamu ni sesekali kena rasa susah baru tahu penatnya cari duit. Cuba sesekali kamu ikut budak Fahmi tu balik kampung, belajar cara hidup orang kampung.”

	Menyahut cabaran ayah, aku ikut Fahmi balik kampung dia. Payah… Betul ayah cakap. Bilik air tak ada heater. Bilik tak ada penghawa dingin. Talian internet macam biskut Chipsmore, sekejap ada sebentar lagi ghaib. 

	“Apa yang best kampung kau ni?” 

	“Ha… Bapak aku ada dusun durian. Kalau kau nak ikut aku, malam ni kita pergi.”

	Disebabkan talian internet yang sendu nak tengok Youtube pun tak lepas, aku ambil keputusan untuk ikut. Helmet disarung. Kata Fahmi, kalau nak koma sebulan ditimpa durian bolehlah buka helmet itu. 

	“Kalau dengar bunyi ‘buk-buk’ maknanya durian jatuh lah tu. Kau tak boleh tidurkan? Nyamuk kan? Kau jaga. Aku nak tidur.” 

	Nasib baiklah dia orang kesayangan ayah aku, kalau tak dah lama aku siku kepala mamat ini. Dalam marah-marah itu telinga aku menangkap bunyi ‘buk-buk’. Aku tak suka durian tapi bunyi itu buat aku teruja tiba-tiba. Jumpa! Dua biji durian. Baru nak patah balik, aku dengar lagi bunyi durian gugur. Dan lagi, dan lagi. Semakin jauh aku ke dalam dusun mengheret bakul durian yang hampir penuh.

Hati aku mula rasa tak sedap. Bulu roma berdiri. Aku dapat merasakan seolah-olah ada yang memerhati. Aku lihat di balik sepatang pohon ada sesuatu berwarna putih. Seakan-akan…

‘Buk-buk!’

Aku segera tolak fikiran itu jauh-jauh dan mengejar durian yang baru jatuh. Saat aku menunduk untuk mencapai durian di tanah, serius, aku betul-betul rasa seperti ada orang yang berdiri di belakang. Tapi bila aku toleh, hanya angin, daun-daun dan batang pokok durian saja yang menemani. Perasaan aku saja. Mana ada hantu dalam zaman serba canggih macam ini. 

Sekali aku berpaling mahu meneruskan hajat untuk kutip durian, jantung serta-merta berhenti berdenyut. Darah berhenti mengalir. Berdiri di hadapan aku adalah satu sosok manusia berbungkus dengan kain putih lusuh. Kulitnya hitam, wajahnya rompong. Terkedu. Pelan-pelan aku pusing ke belakang sebelum membuka pecutan kembali ke pondok. 

“Aku lupa nak bagitahu kau. Dusun bapak aku sekangkang kera je ni. Yang kau masuk tu kawasan dusun sebelah. Dia bela pocong untuk elak durian dia kena curi.”

“Seriuslah ada lagi yang amalkan?” Aku seakan tak percaya dengan apa yang aku dengar.

“Tuan punya dusun tu mengaku sendiri dengan bapak aku. Siap ajak bapak aku ikut membela juga sebab masa tu kes curi durian tengah hot. Hidup ni Zahid, biar sederhana jangan sampai harta dunia buat kita langgar syariat Tuhan.”